ଜୁଲାଇରେ ଆସିବ କରୋନାର ତୃତୀୟ ଲହର ! କେମିତି କରାଯିବ ମୁକାବିଲା ? - Prameya News7\nଜୁଲାଇରେ ଆସିବ କରୋନାର ତୃତୀୟ ଲହର ! କେମିତି କରାଯିବ ମୁକାବିଲା ?\n1/05/2021 at 7:57 AM\nମୁମ୍ବାଇ, ୦୧।୦୫ଃ ସାରା ଦେଶରେ କରୋନା ସଂକ୍ରମଣ ଭୟଙ୍କର ସ୍ଥିତିରେ ରହିଛି । ମହାରାଷ୍ଟ୍ର, ଦିଲ୍ଲା, କର୍ଣ୍ଣାଟକ ଆଦି ରାଜ୍ୟରେ ସ୍ଥିତି ବେହାଲ ରହିଛି । ପ୍ରତିଦିନ ଦେଶରେ ସାଢେ ୩ ଲକ୍ଷରୁ ଅଧିକ କେସ୍ ବାହାରୁଥିବା ବେଲେ ୩୦୦୦ରୁ ଅଦିକ ଆକ୍ରାନ୍ତ ପ୍ରାଣ ହରାଇଛନ୍ତି । ଏହାମଧ୍ୟରେ ଜୁଲାଇ କିମ୍ବା ଅଗଷ୍ଟରେ ମହାରାଷ୍ଟ୍ରରେ ଭାଇରସର ତୃତୀୟ ଲହର ଆସିପାରେ ବୋଲି ବିଶେଷଜ୍ଞମାନେ ଅନୁମାନ କରୁଛନ୍ତି । ରାଜ୍ୟ ସ୍ୱାସ୍ଥ୍ୟମନ୍ତ୍ରୀ ରାଜେଶ ଟୋପେ ମଧ୍ୟ ଏନେଇ ଆଶଙ୍କା ପ୍ରକାଶ କରିଛନ୍ତି ।\nସେ କହିଛନ୍ତି ଯେ, ମହାରାଷ୍ଟ୍ରରେ ଜୁଲାଇ କିମ୍ବା ଅଗଷ୍ଟରେ ଭାଇରସର ତୃତୀୟ ଲହର ଆସିପାରେ । ଏହାକୁ ନେଇ ସମସ୍ତେ ପ୍ରସ୍ତୁତ ରହିବା ଆବଶ୍ୟକ । ପୂର୍ବରୁ ପ୍ରଥମ ଓ ଏବେ ଦ୍ୱିତୀୟ ଲହରରେ ମହାରାଷ୍ଟ୍ର ହେଉଛି ଦେଶର ସବୁଠାରୁ ଅଧିକ ପ୍ରଭାବିତ ରାଜ୍ୟ ।\nସେ ଆହୁରି କହିଛନ୍ତି ଯେ, ମେ ସେଷ ଯାଏଁ ମହାରାଷ୍ଟ୍ରରେ ସ୍ଥିତି ସାଙ୍ଘାତିକ ରହିବ । ଏହାମଧ୍ୟରେ ଜୁଲାଇରେ ତୃତୀୟ ଲହରର ସାମ୍ନା କଲେ ସମସ୍ୟା ଆହୁରି ବଢିଯିବ । ଏନେଇ ପ୍ରସ୍ତୁତି ଆରମ୍ଭ ହୋଇଛି । ଅକ୍ସିଜେନ ଉତ୍ପାଦନ ଉପରେ ଅଧିକ ଗୁରୁତ୍ୱ ଦିଆଯାଉଛି ।\nସ୍ୱାସ୍ଥ୍ୟ ମନ୍ତ୍ରଣାଳୟର ରିପୋର୍ଟ ଅନୁସାରେ, ଶୁକ୍ରବାର ୩ ଲକ୍ଷ ୮୬ ହଜାର ୪୫୨ ଆକ୍ରାନ୍ତ ଚିହ୍ନଟ ହୋଇଛନ୍ତି । ଦେଶରେ କରୋନା ଜନିତ ଦୈନିକ ମୃତ୍ୟୁ ସଂଖ୍ୟା ୩୪୦୦ ଟପିଛି । ୨୪ ଘଣ୍ଟା ମଧ୍ୟରେ ୩୪୯୮ ଜଣଙ୍କ ମୃତ୍ୟୁ ଘଟିଛି । ସେହିପରି ନୂତନ ଆକ୍ରାନ୍ତଙ୍କୁ ମିଶାଇ ଦେଶରେ ସମୁଦାୟ ସଂକ୍ରମିତଙ୍କ ସଂଖ୍ୟା ୧ କୋଟି ୮୭ ଲକ୍ଷ ୬୨ହଜାର ୯୭୬ରେ ପହଞ୍ଚିଛି। ଏତତ୍ ବ୍ୟତୀତ ମୃତ୍ୟୁସଂଖ୍ୟା ୨ ଲକ୍ଷ ୮ ହଜାର ୩୩୦ରେ ପହଞ୍ଚିଛି। ସମୁଦାୟ ଆରୋଗ୍ୟ ସଂଖ୍ୟା ୧ କୋଟି ୫୩ ଲକ୍ଷ ୮୪ ହଜାର ୪୧୮ରେ ପହଁଚିଛି। ଦେଶରେ ଏବେ ସକ୍ରିୟ ଆକ୍ରାନ୍ତଙ୍କ ସଂଖ୍ୟା ରହିଛି ୩୦୮୪୮୧୪।
